Ismert brit arisztokrata zuhant a Lánchídról a Dunába
William Sinclair nagyapja Winston Churchill mellett szolgált az I. világháborúban a brit Daily Mail értesülései szerint.
Egy 48 éves, brit arisztokrata családból származó turista volt az, aki szeptember elején a Lánchídra felmászva a Dunába esett. William Sinclair holttestét a tragédia után nem sokkal megtalálták. A férfiról most a brit Daily Mail közölt cikket, miszerint Sinclair néhai nagyapja neve révén igen ismert volt a szigetországban.

A lap azt írja, Sinclair nagyapja, Sir Archibald Sinclair együtt szolgált az I. világháborúban Winston Churchill-lel, majd utóbbi politikai pályára lépése után még kabinetjében is helyet kapott. Sinclair emellett jelentős földtulajdonnal rendelkezett.

Unokája, a fiatalabb Sinclair hedonista életmódot folytatott, tanulmányait nem fejezte be, ivott és gyakran élt kábítószerrel is, emellett utazgatott is.

Azt nem tudni, mi hozta Magyarországra, de a lapnak nyilatkozó ismerős szerint a férfi halálát hősködése okozhatta: a férfi azért mászott fel a hídra, hogy ismerősei előtt produkálja magát, de mutatványa rosszul sült el, ő pedig a folyóba zuhant.
arisztokrata turista Lánchíd Duna